Henderson (Nevada)

**Henderson** on kaupunki Etelä-Nevadassa Yhdysvalloissa lähellä Las Vegasin kaupunkia. Henderson rakentui vuonna 1941 perustetun magnesiumtehtaan ympärille ja se on kasvanut viime aikoina nopeasti. Nykyisin Henderson on Nevadan toiseksi suurin kaupunki Las Vegasin jälkeen sen ohitettua Renon kaupungin. 

## Maantiede
Henderson sijaitsee Las Vegasin laaksossa Etelä-Nevadassa Las Vegasin kaupungin ja Boulder Cityn välissä. Matkaa Las Vegasiin luoteessa on noin kymmenen kilometriä. Kaupungin pinta-ala on noin 279&nbsp;km².

## Historia

Nykyinen Etelä-Nevada oli suhteelliosen harvaan asuttua aluetta aina 1900-luvun alkupuoliskolle saakka. Espanjalaiset tutkimusmatkailijat olivat nimenneet Las Vegasin 1800-luvun alussa ja mormonit olivat perustaneet paikalle pienen siirtokunnan ja linnoituksen vuonna 1855. Vain hieman myöhemmin he siirtyivät kuitenkin edelleen muualle. 1800-luvun jälipuoliskolla Las Vegas ja nykyinen Henderson liitettiin Arizonan territoriosta Nevadaan, minkä jälkeen alueelle syntyi pienimuotoista maaseutuasutusta. Ensimmäinen suurempi joukko siirtolaisia saapui alueelle vasta vuonna 1931, jolloin alettiin rakentaa alun perin nimellä Boulderin pato tunnettua ja sittemmin uudelleen nimettyä Hooverin patoa.

Varsinainen Henderson sai kuitenkin alkunsa hieman myöhemmin. Vuonna 1941 Howard Eelsin omistama Basic Magnesium Inc. eli BMI solmi valtion kanssa sopimuksen tehtaan perustamisesta. Puolustusteollisuus ja asevoimat tarvitsi magnesiumia toisen maailmansodan aikana ja valtavalla tehtaalla oli huipussaan 14&nbsp;000 työntekijää. Määrä oli tuolloin yli 10&nbsp;% koko Nevadan osavaltion väkiluvusta. Henderson rakennettiin lähes yhden yön aikana yhtiön tehtaan ympäristöön. Tehtaan työläiset asuivat yksinkertaisissa rakennelmissa tai jopa teltoissa aina vuoteen 1942 saakka, jolloin aloitettiin oikean kaupungin rakentaminen. Eells myi yhtiönsä Anaconda Copper Mining-yhtiölle, joka vei kaupungin rakennustyöt loppuun. Valmis kaupunki sai nimensä entisen senaattorin Charles B. Hendersonin mukaan.

Toisen maailmansodan jälkeen magnesiumin kysyntä romahti ja tehdas suljettiin vuonna 1947. Kaupunki taantui nopeasti ja se menetti lähes puolet asukkaistaan. Kaupunki oli vaarassa muuttua aavekaupungiksi, mutta lopulta Colorado River Commission of Nevada päätti ostaa tehtaan, mikä säästi kaupungin tuholta. Hendersonin hallinnollinen kaupunki (*incorporated city*) perustettiin vuonna 1953, jolloin kaupungissa oli 7&nbsp;410 asukasta. Kaupunki alkoi kasvaa huomattavasti 1980-luvulta lähtien, jolloin aloitettiin ensimmäisen suunnitelmallisesti rakennetun naapuruston Green Valleyn rakentaminen. Henderson on sittemmin ollut Yhdysvaltojen nopeimmin kasvavien kaupunkien joukossa ja se ohitti Renon Nevadan toiseksi suurimpana kaupunkina vuonna 1999.

## Kuvia kaupungista

Tiedosto:Lake Las Vegas aerial view.jpg|Lake Las Vegas sijaitsee Hendersonissa.
Tiedosto:Cessna Citationjet CJ3+ ‘N225TJ’ (29143336902).jpg|Hendersonin lentokenttä.
Tiedosto:Green-Valley-Ranch.jpg|Green Valley Ranch on hotelli ja kasino.
Tiedosto:MacDonaldHighlands1.jpg|MacDonald Highlandsin sisäänkäynti.
Tiedosto:Railroad Pass Casino.jpg|Railroad Pass -kasino.
Tiedosto:Henderson BlackMountain.JPG|Näkymä Black Mountainia päin.


## Talous
Henderson on Nevadan teollisuuden keskus. Kaupungin tuotantolaitoksissa valmistetaan kemikaaleja ja titaania etenkin asevoimien tarpeita varten. Taloudellinen toiminta on toisaalta myös monimuotoistunut kaupungin alkuvaiheiden teollisuuspainoitteisuudesta. Uusiin aloihin kuuluvat esimerkiksi koulutuspalvelut ja lääketeollisuus. Vanhustenhoitopalvelujen tarjonta on lisääntynyt monien eläkeläisten asettuessa alueelle. Läheisen Las Vegasin ansiosta kaupungissa on myös turisteille tähdättyjä palveluja. Osuutensa kaupungin taloudessa on myös asevoimilla. Nellisin lentotukikohta sijaitsee kaupungista koilliseen ja se työllistää siviili- ja sotilashenkilökuntaa.

Kotitalouksien keskimääräiset vuosittaiset ansiot Hendersonissa aikavälillä 2012–2016 olivat 64&nbsp;277 USD ja henkilöä kohden 34&nbsp;447 USD. 9,2&nbsp;% väestöstä eli köyhyysrajan alapuolella.

## Väestö
Hendersonin asukasluku oli vuoden 2010 väestönlaskennan mukaan 257&nbsp;729 ja vuoden 2017 arvion mukaan 292&nbsp;969. Kaupungin väestöstä 78&nbsp;% oli taustaltaan valkoisia, 7,2&nbsp;% aasialaisia, 5,6&nbsp;% afroamerikkalaisia ja 4,4&nbsp;% kuului kahteen tai useampaan rotuun. Latinoja  mistä tahansa rodusta oli 15,8&nbsp;%. Kaupungin asukkaista 17,8&nbsp;% puhui kotonaan jotakin muuta kieltä, kuin englantia.

## Lähteet

## Aiheesta muualla